**Informatīvais ziņojums**

**„Par projekta „Latvijas romu platforma IV” īstenošanu**

**Eiropas Savienības programmas „Tiesības, vienlīdzība un pilsonība 2014** – **2020” ietvaros”**

Informatīvais ziņojums „Par projekta „Latvijas romu platforma IV” īstenošanu Eiropas Savienības programmas „Tiesības, vienlīdzība un pilsonība 2014 – 2020” ietvaros” sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu un priekšfinansējumu Eiropas Savienības (turpmāk – ES) programmas „Tiesības, vienlīdzība un pilsonība 2014 – 2020” (turpmāk – ES programma) projektu konkursa „Ierobežotais projektu konkurss nacionālo romu platformu atbalstam” *(„Restricted call for proposals to support National Roma platforms”)* (REC-RDIS-NRCP-AG-2018) (turpmāk – projektu konkurss) ietvaros atbalstītā projekta „Latvijas romu platforma IV” (turpmāk – projekts) īstenošanai. Projekts ir iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija līgums Nr.JUST/2015/RDIS/AG/NRP2/8793), projekta „Latvijas romu platforma II: dialogs, līdzdalība un savstarpēja mācīšanās” (2017.gada 22.jūnija līgums Nr.763963 – NRP2-LV) un projekta „Latvijas romu platforma III: sadarbības un līdzdalības veicināšana” (2018.gada 13.jūlija līgums Nr.792550-NRP3-LV) turpinājums.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra regulas Nr.1381/2013, ar ko izveido programmu „Tiesības, vienlīdzība un pilsonība” laikposmam no 2014.gada līdz 2020.gadam, 3.pantu programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par ES, Līgumā par ES darbību, ES Pamattiesību hartā un starptautiskajās konvencijās, kurām ES ir pievienojusies. Saskaņā ar minētās regulas 4.(1.)(e) apakšpunktu programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

Atbilstoši 2017.gada 20.decembra Eiropas Komisijas (turpmāk – EK) īstenošanas lēmuma par darba programmas 2018.gadam pieņemšanu un finansējumu programmas „Tiesības, vienlīdzība un pilsonība” īstenošanai pielikuma 3.2.2.apakšpunktam „Ierobežotais projektu konkurss nacionālo romu platformu atbalstam” *(„Restricted call for proposals to support National Roma platforms”)*, 2018.gada 12. jūnijā EK iniciēja programmas ietvaros ierobežotu projektu konkursu, lai ar nacionālo romu platformu palīdzību, kuras pārvalda par romu integrācijas politikas koordināciju atbildīgās valsts iestādes ES dalībvalstīs, veicināt un uzlabot dialogu, sadarbību un labās prakses apmaiņu starp visām romu integrācijas politikas īstenošanā iesaistītajām pusēm.

EK sagaida, ka ES dalībvalstis ar šī atbalsta palīdzību turpinās veicināt un uzlabot dialogu, sadarbību un labās prakses apmaiņu starp visām romu integrācijas politikas īstenošanā iesaistītajām pusēm – romu pilsoniskās sabiedrības pārstāvjiem, īpaši romu jauniešiem un sievietēm, valsts pārvaldi, pašvaldību speciālistiem, sociālajiem partneriem un ekspertiem. Turklāt dalībvalstīm ir iespēja arī attīstīt savstarpēju sadarbību un labās prakses apmaiņu, lai padarītu nacionālās romu platformas darbību efektīvāku.

Nacionālās romu platformas nav jāuzskata par vienreizēju notikumu, bet par nepārtrauktu procesu, kurā iesaistītās puses cieši sadarbojas ar mērķi labāk integrēt romus. Platformas aktivitātēm jāatbalsta procesi, lai stiprinātu partnerību visos līmeņos, tai skaitā valsts, reģionālo un vietējo institūciju un pilsoniskās sabiedrības organizāciju u.c. starpā. Platformas iekļaujamās aktivitātes:

1. aktivitātes, lai iesaistīto pušu dalība būtu efektīva – iesaistīto pušu atlase, kapacitātes celšana u.c.;
2. darba sanāksmes, lai nodrošinātu veiksmīgu komunikāciju ar visām iesaistītajām pusēm;
3. romu jauniešu un sieviešu un to organizāciju iesaiste;
4. atklāšanas sanāksmes organizēšana;
5. diskusiju un sanāksmju organizēšana par:
* izglītību, nodarbinātību, veselību, mājokļiem un pretdiskriminācijas jautājumiem, lai risinātu šīs problēmas;
* finansējuma iespējām;
* romu izglītību un tās uzlabošanas iespējām, t.sk. romu mediatoru un skolotāju palīgu iesaistīšanu;
* romu nodarbinātību, mājokļu un veselības jautājumiem.
1. dialoga sekmēšana starp romu un ne-romu kopienām.

EK piešķirtais finansējums vienam projektam nevar pārsniegt 95% no kopējiem projekta izdevumiem. Projekta maksimāla summa nepārsniedz 65 000 *euro*.

EK administrē šo projektu konkursu, izsludinot ierobežotu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja tikai EK Nacionālo romu kontaktpunktu tīklā iesaistītās ES dalībvalstu iestādēs, kuras nacionālajā līmenī ir atbildīgas par romu integrācijas politikas koordināciju.

Saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” 5.1.6 apakšpunktu Kultūras ministrija īsteno valsts politiku sabiedrības integrācijas jomā un sekmē pilsoniskās sabiedrības attīstību un starpkultūru dialogu. Kultūras ministrija ir atbildīga par Nacionālās identitātes, pilsoniskās sabiedrības un integrācijas politikas īstenošanasplāna 2019. – 2020.gadam (apstiprināts ar Ministru kabineta 2018.gada 18.jūlija rīkojumu Nr.345) (turpmāk – īstenošanasplāns), kurā ir iekļauti arī pasākumi romu integrācijas veicināšanai, īstenošanu. Viens no īstenošanasplāna mērķiem ir veicināt iecietību un sociālās atstumtības riskam pakļauto grupu integrāciju sabiedrībā, kā arī šī mērķa sasniegšanai paredzētais1.3.3.pasākums ir atbalsts romu sociālajai iekļaušanai. Ņemot vērā minēto, Kultūras ministrija ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī nacionālais romu kontaktpunkts EK tīklā.

Ņemot vērā īstenošanasplānā paredzētos pasākumus romu integrācijas jomā, ES Padomes ieteikumu par efektīviem romu integrācijas pasākumiem dalībvalstīs (apstiprināts 2013.gada 9.decembrī, Nr.2013/C 378/01) un iepriekšējo Latvijas romu platformas projektu pasākumu dalībnieku ieteikumus, kā arī izvērtējot programmas projektu konkursa noteikumus un vadlīnijas, Kultūras ministrija izstrādāja un iesniedza projekta pieteikumu, lai attīstītu iepriekšējos gados izveidoto Latvijas romu platformu, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais līdzfinansējums 5% un priekšapmaksa 20% apjomā, veicot līdzekļu pārdali normatīvajos aktos noteiktajā kārtībā no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai.”

Saskaņā ar Ministru kabineta 2018.gada 5.jūnija sēdes protokollēmuma (prot. Nr.27 32.§) „Informatīvais ziņojums „Par projekta „Latvijas romu platforma III: sadarbības un līdzdalības veicināšana” īstenošanu Eiropas Savienības programmas „Tiesības, vienlīdzība un pilsonība 2014 – 2020” sadaļas „Dotācijas nacionālo romu platformu atbalstam” ietvaros”” 4.punktu Kultūras ministrija pēc projekta „Latvijas romu platforma III: sadarbības un līdzdalības veicināšana” īstenošanas (projekta īstenošanas termiņš – 2019.gada 14.jūlijs) iesniegs EK noslēguma ziņojumu un finanšu pārskatu un pēc EK atmaksātā valsts nodrošinātā priekšfinansējuma saņemšanas veiks tā atmaksu valsts budžetā.

Saskaņā ar EK Tiesiskuma un patērētāju ģenerāldirektorāta 2019.gada 4.aprīļa aicinājuma vēstuli Nr.Ares(2019)2384492 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule), projekts ir apstiprināts, un tādējādi ir radīta iespēja Latvijai turpināt īstenot aktivitātes, lai labāk koordinētu romu integrācijas politikas īstenošanu un attīstību, veicinot dialogu un sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, romu tautības, t.sk. romu nevalstisko organizāciju pārstāvjiem, nevalstisko organizāciju ekspertiem, kas darbojas romu integrācijas jomā, kā arī sociālajiem partneriem.

EK aicinājuma vēstule ir pamats, lai sagatavotu visu nepieciešamu informāciju granta līguma slēgšanai starp EK un Kultūras ministriju projekta īstenošanai. Šai vēstulei ir rekomendējošs raksturs.

Projekta apraksts:

Projekta galvenais mērķis ir attīstīt Latvijas romu platformu, kā Latvijas romu integrācijas politikas koordinācijas un īstenošanas atbalsta mehānismu valsts, reģionālā un vietējā līmenī, kas veicina visu iesaistīto pušu savstarpēju sadarbību un pieredzes apmaiņu, kā arī romu, īpaši romu jauniešu un sieviešu iesaisti un līdzdalību pilsoniskās sabiedrības un starpkultūru dialoga attīstībā.

Projekta apakšmērķi ir: (1) veicināt sadarbību un dialogu starp romiem, vietējo pašvaldību, nozaru ministriju un to iestāžu pārstāvjiem, kā arī sociālajiem partneriem, uzlabojot romu pieeju dažādiem pakalpojumiem un nodrošinot iespējas; (2) atbalstīt savstarpēju mācīšanos un labākās prakses apmaiņu romu integrācijas pamatjomās vietējā un reģionālajā līmenī, kā arī dalīties pieredzē par romu integrācijas politikas pasākumu īstenošanu ar citām ES dalībvalstīm; (3) sekmēt romu pilsoniskās sabiedrības pārstāvju, tostarp jauniešu un sieviešu, darbības kapacitātes stiprināšanu, līdzdalību un efektīvu iesaistīšanos romu integrācijas politikas pasākumu īstenošanā; (4) veicināt sabiedrības izpratni, jo īpaši romu integrācijas politikas īstenošanā iesaistīto personu izpratni par Latvijas romu kultūru, vēsturi un sociālo situāciju, kā arī popularizēt Latvijas romu platformā iesaistīto romu personu veiksmes stāstus plašākajā sabiedrībā.

Projektā paredzētie pasākumi:

1. reģionālo ekspertu tikšanās un labās prakses vizītes Latvijas pašvaldībās (Ventspilī, Talsos un Sabilē), kuru laikā Reģionālo ekspertu tīkla romu integrācijas jautājumos pārstāvji (izveidots ar Kultūras ministrijas 2014.gada 22.oktobra [rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) apspriedīs labo praksi romu integrācijas galvenajos virzienos, kā arī iepazīsies ar romu situāciju vietējā līmenī;
2. atbalsts romu mediatoriem, lai veicinātu labāku dialogu starp romu ģimenēm un pašvaldību iestādēm (skolām, sociālo dienestu, domes pārvaldi), kas iekļauj mediatoru darba pakalpojumu nodrošināšanu piecās Latvijas pašvaldībās (provizoriski Jelgavā, Rīgā, Viļakā, Valmierā un Ventspilī), komunikācijas prasmju apmācības, kā arī labās prakses apmaiņas semināru;
3. nacionālo romu kontaktpunkta darba tikšanas ar valsts līdzatbildīgo un pašvaldību iestāžu speciālistiem, romu pilsoniskās sabiedrības pārstāvjiem, kā arī Saeimas deputātiem par romu integrācijas politikas attīstību izglītības, nodarbinātības un veselības aprūpes jomā, lai uzlabotu savstarpējo dialogu un sadarbību (kopā 4 tikšanas);
4. ikgadēja Latvijas romu platformas sanāksme, kurā reģionālo ekspertu tīkla un **Romu integrācijas politikas īstenošanas konsultatīvās padomes** locekļi, tostarp pārstāvji no romu pilsoniskās sabiedrības, apspriedīs ešošās pieejas, metodes, kā arī problēmas un risinājumus, lai efektīvāk īstenotu un koordinētu romu integrācijas politiku nacionālajā līmenī;
5. praktiskā darbnīca „Sāre Khetene 2020” („Visi kopā”) romu jauniešu kapacitātes stiprināšanai, sadarbības un komunikāciju prasmju attīstībai, sadarbībā ar Jaunatnes starptautisko programmu aģentūru un Latvijas aktīvajām jauniešu organizācijām, kā arī Lietuvas un Igaunijas romu pilsoniskās sabiedrības pārstāvjiem. Darbnīca ir iepriekšēja projekta pasākuma turpinājums (kopā 3 dienas);
6. seminārs romu sieviešu kapacitātes stiprināšanai un līdzdalības veicināšanai pilsoniskās sabiedrības attīstībā un romu integrācijas politikas īstenošanā, sadarbībā ar Latvijas Sieviešu nevalstisko organizāciju sadarbības tīklu un Lietuvas romu sieviešu nevalstisko organizāciju (kopā 2 dienas);
7. romu pilsoniskās sabiedrības stiprināšanas pasākumi, t.sk. atbalsts reģionālo romu nevalstisko organizāciju pārstāvju dalībai **Romu integrācijas politikas īstenošanas konsultatīvā padomē, nodrošinot ceļa izdevumus;** angļu valodas un citi kapacitātes celšanas kursi 2 romu aktīvistiem un projektu asistentam, lai veicinātu to līdzdalības iespējas ES līmenī;
8. sabiedrības izpratni veicinoši un anti-čigānisma pasākumi, t.sk. piecu romu aktīvistu dzīves un veiksmes stāstu popularizēšana sociālajos medijos, lai veicināt pozitīvāku sabiedrības izpratni par Latvijas romiem;
9. Latvijas valsts pārvaldes un pašvaldību institūciju pārstāvju labās prakses vizīte Lietuvā (Viļņā), lai īegūtu pieredzi par romu atbalsta pasākumiem nodarbinātības jomā, izmantojot Eiropas Sociālā fonda programmas finansējumu;
10. nacionālās romu platformas projektā iesaistīto speciālistu, kā arī Valkas pašvaldības iestāžu pārstāvju un romu kopienas pārstāvju kopīga sanāksme Igaunijā (Valgā), lai uzlabotu savstarpējo sadarbību labākai romu integrācijai.

Kopumā, īstenojot projektu, plānots tieši iesaistīt 122 valsts pārvaldes pārstāvjus, t.sk. 73 pašvaldību speciālistus, 49 ministriju un to iestāžu pārstāvjus, un Latvijas Republikas Saeimas deputātus, kā arī 90 romu pārstāvjus, 17 pārstāvjus no ne-romu nevalstiskajām organizācijām, 15 citu ES dalībvalstu ekspertus un romus, turklāt ap 50 plašākas sabiedrības interesentus.

Visi projektā paredzētie pasākumi atbilst īstenošanas plāna 1.3.3.pasākumam.

Projekta īstenošanas gaitu koordinēs Kultūras ministrijā izveidota projekta īstenošanas koordinācijas darba grupa, kurai projekta vadītājs sniegs pārskatu par projekta īstenošanas gaitu un sasniegtajiem rezultātiem (vismaz 3 reizes projekta īstenošanas laikā – no 2019.gada 1.augusta līdz 2020.gada 31.jūlijam).

Projekta īstenošanā plānots iesaistīt Kultūras ministrijas darbiniekus – projekta vadītāju un koordinatoru, finanšu asistentu, sabiedrisko attiecību speciālistu, kuriem projekta ietvaros nav paredzēta papildus darba samaksa. Plānots, ka projekta asistenta funkcijas turpinās iepriekšējā projekta ietvaros piesaistītais romu tautības eksperts, kuram projekta ietvaros ir paredzēta darba samaksa.

Projekta pasākumi ir izveidoti, balstoties uz diskusijām ar romu tautības pārstāvjiem, Reģionālo ekspertu tīkla romu integrācijas jautājumos pārstāvjiem, Romu integrācijas politikas īstenošanas konsultatīvās padomes locekļiem un citām iesaistītām pusēm, kā arī ņemot vērā ieteikumus, kas ir izteikti iepriekšējo Latvijas romu platformas projektu aktivitāšu ietvaros.

Pēc katra Latvijas romu platformas projekta pasākuma īstenošanas tiek sagatavots ziņojums, kurā ir atspoguļota informācija par pasākuma gaitu un rezultātiem, kā arī sniegtas rekomendācijas konkrētas prakses uzlabošanai un tālākai attīstībai.

Turklāt projekta beigās notiek ikgadējā Latvijas romu platformas sanāksme, kurā tiek iesaistīti galvenie romu integrācijas politikas īstenotāji – Reģionālo ekspertu tīkla romu integrācijas jautājumos un Romu integrācijas politikas īstenošanas konsultatīvās padomes locekļi, pārstāvji no romu pilsoniskās sabiedrības un eksperti. Šajā ikgadējā sanāksmē tiek prezentēti un apspriesti sasniegtie projekta pasākumu rezultāti, darbnīcās detalizēti apspriesti aktuālie jautājumi, izvēlēti virzieni un prioritātes, kas būtu īstenojamas nākamo Latvijas romu platformas projektu ietvaros.

Piemēram, 2018.gada 15.jūnijā platformas sanāksmes laikā tika izvirzīti šādi aktuālie jautājumi: romu sieviešu un jauniešu kapacitātes stiprināšana un līdzdalības veicināšana; romu iesaiste darba tirgū. Sanāksmes dalībnieki vienojās, ka, lai nodrošinātu turpmāku Latvijas romu platformas stiprināšanu un ilgtspēju, ir:

1. jāattīsta Latvijas romu platforma, koncentrējoties uz romu iesaisti romu integrācijas politikas īstenošanā un attīstot sadarbību un informācijas izplātīšanu vietējā līmenī;
2. Labklājības ministrijai, Izglītības un zinātnes ministrijai un Kultūras ministrijai jāveido vienota pieeja romu nodarbinātības problēmas risināšanai;
3. jāorganizē dialoga un sadarbības pasākumi starp romiem un uzņēmējiem/darba devējiem;
4. Nodarbinātības valsts aģentūrai jāizveido jaunais romu nodarbinātības atbalsta pasākums;
5. jāpaplašina reģionālo ekspertu tīkls romu integrācijas jautājumos;
6. jāatbalsta romu mediatoru darbība pašvaldībās, kā arī balstoties uz romu mediatoru darbības rezultātiem, jāveicina romu individuālo vajadzību izpēte;
7. jānodrošina atbalsts romu pilsoniskās sabiedrības kapacitātes stiprināšanai;
8. jānodrošina atbalsts neformālas izglītības īstenošanai romu kopienās, kā arī vietējo romu jauniešu aktivizēšanai un iesaistīšanai;
9. pašvaldībām jāsniedz pakalpojumi romu iedzīvotājiem pamatjomās.

Minētie ieteikumi ir atspoguļoti sanāksmes ziņojumā, kas ir pieejams Kultūras ministrijas tīmekļvietnes [www.km.gov.lv](http://www.km.gov.lv) sadaļas „Romi” apakšsadaļā „Latvijas romu platforma II” (<https://www.km.gov.lv/uploads/ckeditor/files/Sabiedribas_integracija/Romi/Pasakumi/Ikgadeja%20Latvijas%20romu%20platformas%20koordinacijas%20sanaksme/NoslegumaZinojums_150618.pdf>). Nosakot jaunā projekta pasākumus, šie ieteikumi tika ņemti vērā.

Kopumā iepriekšējo Latvijas romu platformas projektu laikā kopš 2016.gada iesaistījās vairāk nekā 930 dalībnieku, tai skaitā ap 509 valsts un pašvaldības iestāžu un ne-romu nevalstisko organizāciju pārstāvji, 10 starptautiskie eksperti, kā arī 492 romu pārstāvji no 25 Latvijas pilsētām. Tika organizēti seši semināri, septiņas praktiskās darbnīcas, septiņas ekspertu sanāksmes, sešas labās prakses vizītes, trīs izstādes, trīs apmācības, sniegts atbalsts piecu romu mediatoru darbam Latvijas pašvaldībās un izdoti divi informatīvie materiāli.

Detalizēta informācija par iepriekš īstenoto Latvijas romu platformas projektu pasākumiem un to rezultātiem ir publicēta Kultūras ministrijas tīmekļvietnes [www.km.gov.lv](http://www.km.gov.lv) sadaļas „Integrācija un sabiedrība” sadaļas „Romi” apakšsadaļā „Latvijas romu platforma” (<https://www.km.gov.lv/lv/integracija-un-sabiedriba/romi/projekti-un-pasakumi/latvijas-romu-platforma>), kā arī ikgadējos informatīvajos ziņojumos par Latvijas romu integrācijas politikas pasākumu īstenošanu 2016., 2017. un 2018.gadā (ziņojumi ir pieejami Kultūras ministrijas tīmekļvietnes [www.km.gov.lv](http://www.km.gov.lv) sadaļas „Romi” apakšsadaļā „Dokumenti”).

Faktiskais projekta sākuma datums tiks saskaņots granta līguma sagatavošanas ietvaros. Granta līgums ar EK tiks parakstīts tikai pēc tam, kad Ministru kabineta sēdē tiks apstiprināta iespēja Kultūras ministrijai uzņemties saistības un īstenot projektu. Ņemot vērā, ka iepriekšējais platformas projekts „Latvijas romu platforma III: sadarbības un līdzdalības veicināšana” noslēgsies 2019.gada 14.jūlijā,projekts tiks uzsākts pēc 2019.gada 1.augusta, lai nepieļautu projektu aktivitāšu pārklāšanos. Projekta īstenošanas ilgums ir 12 mēneši.

Projektā paredzētie pasākumi nepārklājās ar ES struktūrfondu un Kohēzijas fonda 2014. – 2020.gada plānošanas periodā darbības programmas „Izaugsme un nodarbinātība” 9.1.4.specifiskā atbalsta mērķa 9.1.4.4.pasākuma „Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm. [Īstenošanas plānā](http://likumi.lv/doc.php?id=272471) ir paredzēti atšķirīgi uzdevumi un aktivitātes (1.3.1.apakšpunkts), lai palielinātu diskriminācijas riskiem pakļauto personu integrāciju sabiedrībā un darba tirgū, tai skaitā veicinot sabiedrības izpratni par dažādību. Saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 10.punktu projekta iesniedzējs pasākuma ietvaros ir Sabiedrības integrācijas fonds. Tāpēc caur **Romu integrācijas politikas īstenošanas konsultatīvo** padomi (**izveidota ar Kultūras ministrijas 2012.gada 24.augusta rīkojumu Nr.6-1-205**), kurā ir iekļauts arī Sabiedrības integrācijas fonda pārstāvis, tiks nodrošināta projektu aktivitāšu saturiskā saskaņošana, t.sk. informēšana par projekta īstenošanas gaitu un sasniegtajiem rezultātiem, lai izvairītos no projektu aktivitāšu savstarpējas pārklāšanas. Projekta ietvaros Kultūras ministrijā tiks izveidota arī projekta īstenošanas koordinācijas darba grupa, kas sekos projekta koordinēšanas un īstenošanas gaitai.

Kultūras ministrija projekta finansējumu plāno izlietot tikai, lai, attīstot Latvijas romu platformas koordināciju, veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem, plānošanas reģionu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu labāku koordināciju un ieviešanu valsts, reģionālā un vietējā līmenī, kā arī attīstītu prakses apmaiņu starp citām ES dalībvalstīm. Savukārt, saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 26.2.4.apakšpunktu plašai mērķa grupai – personām, kuras pakļautas diskriminācijas riskam etniskās piederības dēļ, t.sk. romi un citas etniskās minoritātes, ir plānotas individuālās un grupu konsultācijas izglītības jomas speciālistu, sociālā darba speciālistu, psihologu, karjeras konsultantu, speciālistu atkarību jomā un citu profesionāļu vadībā (piemēram, atbalsta grupas, informatīvas grupas, pašpalīdzības grupas) un citus profilēšanas rezultātā noteiktos pakalpojumus.

Projekta finansēšana:

EK piešķirtais finansējums nedrīkst pārsniegt 95% no kopējām projekta attiecināmajām izmaksām, līdz ar to ap 5% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 5% līdzfinansējumam ir jānodrošina priekšfinansējums 20% apjomā no EK piešķirtā finansējuma jeb12 349,87 *euro*. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Pēc projekta ieviešanas un attiecināmo izmaksu apstiprināšanas EK veiks gala maksājumu priekšfinansējuma apjomā, kurš tiks ieskaitīts atpakaļ valsts budžetā.

Kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir15 599,83 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Projekta kopējais budžets ir 64 999,29 *euro*, no kuriem 61 749,33 *euro* ir ES finansējums (95%) un 3 249,96 *euro* nacionālais līdzfinansējums (5%).

Paredzētais projekta finansējuma apjoms un tā sadalījums:

Projekta kopējais budžets ir 64 999,29 *euro*, tai skaitā EK finansējums ir 61 749,33 *euro*, valsts budžeta līdzfinansējums ir 3 249,96 *euro*.

Saskaņā ar programmas projektu konkursa noteikumiem projekta īstenotajam ir nepieciešams veikt priekšfinansēšanu, kas ir 20% jeb 12 349,87 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs ir 49 399,46 *euro*, jo nav iespējams precīzi noteikt, kad priekšfinansējuma atmaksa tiks veikta.

Līdz ar to kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir 15 599,83 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2019.gads** | **2020.gads** | **Kopā** |
| EK finansējums (grants) | 49 399,46 | 0 | 49 399,46 |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | 5 000,00 | 7 349,87   | 12 349,87  |
| Valsts budžeta līdzfinansējums | 1 000,00 | 2 249,96 | 3 249,96 |
| Kopā no valsts budžeta nepieciešamais finansējums | 6 000,00 | 9 599,83 | 15 599,83 |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

Projekts  tiktu īstenots Kultūras ministrijas valsts budžeta programmas 67.00.00 „Eiropas Kopienas iniciatīvas projektu un pasākumu īstenošana”, apakšprogrammas 67.06.00 „Eiropas Kopienas iniciatīvas projekta īstenošana” ietvaros.

2020.gadā plānots veikt priekšfinansējuma atmaksu valsts pamatbudžetā 12 349,87 *euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu palīdzību un veiks atmaksu valsts budžetā.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma IV” īstenošanai ES programmas „Tiesības, vienlīdzība un pilsonība 2014** – **2020” ietvaros Kultūras ministrijai nepieciešamais kopējais valsts budžeta līdzfinansējums 3 249,96 *euro* un priekšfinansējums 12 349,87 *euro*, tai skaitā 2019.gadā līdzfinansējums 1 000,00 *euro* un priekšfinansējums 5 000,00 *euro* apmērā, 2020.gadā līdzfinansējums 2 249,96 *euro* un priekšfinansējums 7 349,87 *euro* apmērā.**

Kultūras ministra p.i.

zemkopības ministrs K.Gerhards

Vīza: Valsts sekretāra p.i. B.Zakevica

Kretalovs 67330312

Deniss.Kretalovs@km.gov.lv